UREDBA KOMISIJE (EU) 2022/1370

оd 5. kolovoza 2022.

o izmjeni Uredbe (EZ) br. 1881/2006 u pogledu najvećih dopuštenih količina okratoksina A u određenoj hrani

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,

budući da:

(1) Uredbom Komisije (EZ) br. 1881/2006 (2) utvrđene su najveće dopuštene količine određenih kontaminanata, uključujući okratoksin A, u hrani.

(2) Okratoksin A je mikotoksin koji prirodno proizvode gljive roda Aspergillus i Penicillium, a nalazi se kao kontaminant u raznim vrstama hrane, kao što su žitarice i proizvodi od žitarica, zrna kave, sušeno voće, sok od vina i grožđa, začini i slatki korijen. Okratoksin A nastaje tijekom sušenja na suncu i skladištenja usjeva. Njegov se nastanak može spriječiti primjenom dobrih praksi sušenja i skladištenja.

(3) Europska agencija za sigurnost hrane („Agencija”) donijela je 2020. ažurirano znanstveno mišljenje o okratoksinu A u hrani (3). Agencija je smatrala da nije primjereno utvrditi orijentacijsku vrijednost koja se temelji na utjecaju okratoksina A na zdravlje te da prihvatljivi tjedni unos od 120 ng/kg tjelesne težine koji je Agencija utvrdila 2006. stoga više nije valjan. Zaključila je i da izračunane granice izloženosti karcinogenim učincima okratoksina A upućuju na mogući zdravstveni rizik za određene skupine potrošača.

(4) Najveće dopuštene količine okratoksina A za određenu hranu već su utvrđene Uredbom (EZ) br. 1881/2006. Uzimajući u obzir da je okratoksin A pronađen u hrani za koju još nije utvrđena najveća dopuštena količina i koja pridonosi izloženosti ljudi okratoksinu A, primjereno je utvrditi najveću dopuštenu količinu i za tu hranu, kao što su sušeno voće osim grožđica, određeni proizvodi od slatkog korijena, sušeno začinsko bilje, određeni sastojci za biljne infuzije, određene uljarice, pistacije i kakao prah. Iako je potrebno dodatno pojasniti odnos između razine okratoksina A u sladu i bezalkoholnih pića od slada te u suhim datuljama i sirupu od datulja, primjereno je već sad utvrditi najveću dopuštenu količinu za bezalkoholna pića od slada i sirup od datulja. Uzimajući u obzir i dostupne podatke o pojavi, primjereno je smanjiti postojeće najveće dopuštene količine okratoksina A u određenoj hrani, primjerice pekarskim proizvodima, grožđicama, prženoj kavi i instant kavi. Osim toga, postojeće odredbe za okratoksin A u određenim začinima proširene su na sve začine. Za sir i šunku je prije utvrđivanja najvećih dopuštenih količina primjereno dodatno praćenje prisutnosti okratoksina A.

(5) Uredbu (EZ) br. 1881/2006 trebalo bi stoga na odgovarajući način izmijeniti.

(6) Kako bi se gospodarskim subjektima omogućilo da se pripreme za nova pravila koja se uvode ovom Uredbom, primjereno je predvidjeti razuman rok do početka primjene novih najvećih dopuštenih količina. Također je primjereno predvidjeti prijelazno razdoblje za hranu koja je zakonito stavljena na tržište prije datuma početka primjene ove Uredbe.

(7) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Uredbi (EZ) br. 1881/2006 mijenja se u skladu s Prilogom ovoj Uredbi.

Članak 2. Hrana navedena u Prilogu koja je zakonito stavljena na tržište prije 1. siječnja 2023. može ostati na tržištu do isteka najkraćeg roka trajanja ili roka uporabe.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 1. siječnja 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 5. kolovoza 2022. Za Komisiju Predsjednica Ursula VON DER LEYEN

(1) SL L 37, 13.2.1993., str. 1.

(2) Uredba Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (SL L 364, 20.12.2006., str. 5.).

(3) Scientific Opinion on the risk assessment of ochratoxin A in food (Znanstveno mišljenje o procjeni rizika okratoksina A u hrani). EFSA Journal 2020.; 18(5):6113, 150 str. https://doi.org/10.2903/j.efsa.2020,6113.